ልዕሊ 100 ውድባት ፖለቲካ ኣብዚ ቀጻሊ መረጻ ኢትዮጵያ ክሳተፉ ኣብ መረጻ ቦርድ ተመዝጊቦም ይርከቡ። ገለ ድማ፡ ቅድሚ እቲ መረጻ፡ ስምረት ክፈጥሩን ሓቢሮም ክሰርሑን ይረአ ኣለዉ። እንተኾነ፡ 'ሕገ-መንግስታዊ ትርጓመ' ዝብል፡ ቅድሚ ኣብ ባይቶ ምቕራቡ ጀሚሮም፡ "ኣየናይ ዓንቀጽ እዩ ኣካቲዑ፡ ናብ ትርጓመ ዝእተ?" ዝብል ሕቶ ዝፈነዉ ኣለዉ እዮም። ንኣብነት 7 ውድባት ተቓውሞ፡ ዓረና ትግራይ፣ ኦነግ፣ ኦብነግ፣ ፌዴራላዊ ኮንግረስ ኦሮሞ [ኦፌኮ]፣ ብሄራዊ ሸንጎ ኣገው፣ ዲሞክራስያዊ ፓርቲ ሞቻ፣ ሓምለዋይ ውድብ ከፋ ናይ ሓባር መግለጺ ኣውጺኦም እዮም። እዞም ውድባት፡ ድሕሪ መስከረም 30 "ኣብ ስልጣን ዘሎ ውድብ ሃገር ከመሓድር ዘኽእል ሕጋዊ መሰረት የብሉን" እዮም ዝብሉ። መንግስቲ፡ ስልጣኑ ዘናውሐሉ፡ ኣማራጺ ከቕርብ'ውን ኣይኽእልን ዝብል ተሪር ቅዋም ኣለዎም። ንሳቶም ከም ኣማራጺ ዝወስድዎ፡ ኣብ መንጎ ውድባት ፖለቲካ፡ ሰፊሕ ፖለቲካዊ ዘተ ምግባርን ኣብ ስምምዕ ምብጻሕን እዩ። "ካብዚ ወጻኢ ዝውሰድ ዝኾነ ይኹን ስጉምቲ፡ ፖለቲካዊ፣ ሕጋዊ ዀነ ህዝባዊ ተቐባልነት ኣይህልዎን። ነታ ሃገር ናብ ዝኸፍአ ፖለቲካዊ ቅልውላው ዘእቲ እዩ ክኸውን ዝብል ስግኣት ኣለና" ይብሉ። እዚ ኣማራጺ፡ ካብቲ ምስ ገዛኢ ውድብ ብልጽግና ሱር ዝሰደደ ጸገም ዘለዎ፡ ህወሓት'ውን ዝተንጸባረቐ ቅዋም ዝመሳሰል እዩ። "ሕገ መንግስቲ ጸገም እንተሃልይዎ ምምሕያሽ ይክኣል'ዩ" ዶክተር ደብረጽዮን መሪሕነት ኣብይ ኣሕመድ: ንትግራይ ጸጋ'ዶስ ፈተና?
